รายงานจากประธานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ บมจ.แลนด์ แอนด์ เฮ้าส์ จำกัด ประกอบด้วยนายประทีป วงศ์นิรันดร์
เป็นประธานคณะกรรมการตรวจสอบ มีนายภควัต โกวิทวัฒนพงศ์ และนายชัชชาติ สิทธิพันธุ์
เป็นกรรมการตรวจสอบ ทั้ง 3 ท่านไม่ได้เป็นเจ้าหน้าที่บริหารหรือพนักงานของบริษัทฯ

ปี 2554 คณะกรรมการตรวจสอบได้จัดให้มีการประชุมรวม 5 ครั้ง
เพื่อปฏิบัติหน้าที่ตามข้อกำหนดของตลาดหลักทรัพย์และตามขอบเขตที่ได้รับมอบหมายจากคณะกรรมการบริษัทฯ
ทั้งนี้ ได้ประชุมร่วมกับผู้บริหารระดับสูง ผู้จัดการฝ่ายตรวจสอบภายใน ผู้จัดการฝ่ายบัญชี
ผู้จัดการฝ่ายอื่นๆ ตามวาระที่เกี่ยวข้อง และผู้สอบบัญชี
โดยรายงานผลการประชุมต่อคณะกรรมการบริษัทอยู่เป็นประจำ
สรุปสาระสำคัญของงานที่ได้ปฏิบัติดังนี้

1.  ได้สอบทานความน่าเชื่อถืองบการเงินของบริษัทฯ ทั้งรายไตรมาส และประจำปี
    พร้อมกับให้ความเห็นต่องบการเงินดังกล่าวว่ามีความถูกต้อง
    ครบถ้วนในการเปิดเผยข้อมูลที่เป็นสาระสำคัญ อย่างเพียงพอ ทันเวลา
    ตามมาตรฐานการบัญชีและกฎระเบียบที่เกี่ยวข้องทุกประการ

2.  ได้สอบทานและติดตามอย่างต่อเนื่องเกี่ยวกับระบบการควบคุมภายในและระบบการตรวจสอบภายในของบริษัทฯ
    เพื่อให้มีการดำเนินการอย่างเพียงพอและทันต่อเหตุการณ์อยู่เสมอ
    ในการควบคุมและหรือลดความเสี่ยงต่างๆ ทางด้านการจัดการให้น้อยลง
    ซึ่งผลการปฏิบัติงานของบริษัทฯ เป็นที่น่าพอใจสำหรับคณะกรรมการตรวจสอบ
    พร้อมกันนี้ได้สอบทานและพิจารณาอนุมัติแผนงานตรวจสอบประจำปี2555
    ให้กับฝ่ายตรวจสอบภายในและพัฒนาระบบ

3.  ได้สอบทานและติดตามคดีความสำคัญๆ ของบริษัทฯอย่างต่อเนื่อง โดยเสนอแนะให้บริษัทฯ
    ยึดแนวปฏิบัติตามกฎหมายว่าด้วยหลักทรัพย์และข้อกำหนดของตลาดหลักทรัพย์แห่งประเทศไทย
    และกฎหมายอื่นที่เกี่ยวข้องกับธุรกิจของบริษัท
    ซึ่งผลจากการติดตามมีเพียงคดีความฟ้องร้องจากผู้บริโภคและข้อพิพาทจากการประท้วงของชุมชนข้างเคียงโครงการ
    ซึ่งคณะกรรมการตรวจสอบได้เสนอแนะให้บริษัทฯเพิ่มความระมัดระวังในการนำเสนอข้อมูลโครงการ
    ทั้งนี้เพื่อหลีกเลี่ยงข้อพิพาทต่างๆ ที่อาจเกิดจากความเข้าใจที่ไม่ตรงกัน
    แล้วก่อให้เกิดผลกระทบต่อการดำเนินธุรกิจของบริษัทฯ

4.  ได้สอบทานการทำธุรกรรมของบริษัทกับกิจการที่เกี่ยวโยงกันหรือรายการที่อาจมีความขัดแย้งทางผลประโยชน์
    เพื่อสนับสนุนให้มีการเปิดเผยข้อมูลอย่างถูกต้อง ครบถ้วน สมเหตุสมผล
    และได้คำนึงถึงประโยชน์ของผู้มีส่วนได้เสีย โดยบริษัทได้ปฏิบัติถูกต้องครบถ้วนทุกประการ

5.  พิจารณา คัดเลือก และเสนอแต่งตั้งผู้สอบบัญชีประจำปี2555
    พร้อมกำหนดค่าตอบแทนเพื่อนำเสนอต่อคณะกรรมการบริษัทฯ
    ในรอบปีที่ผ่านมาคณะกรรมการตรวจสอบพอใจกับผลการตรวจของผู้สอบบัญชี
    ที่ได้ปฏิบัติงานด้วยความรู้
    ความสามารถในวิชาชีพและให้ข้อเสนอแนะเกี่ยวกับระบบควบคุมภายในและความเสี่ยงต่างๆ
    รวมถึงมีความเป็นอิสระในการปฏิบัติงาน

6.  ได้สอบทานและติดตามเงินลงทุนทั้งในประเทศและต่างประเทศอย่างต่อเนื่อง
    เพื่อเสนอแนะให้คณะกรรมการบริษัท ได้ตระหนักถึงการบริหารเงินลงทุน
    ต้องดำเนินไปอย่างมีประสิทธิภาพและประสิทธิผล จากการติดตามทราบว่าบริษัทฯ
    ให้ความระมัดระวังและตระหนักอยู่ตลอดเวลา

7.  ได้สอบทานการจัดซื้อที่ดินและการจัดซื้อจัดจ้างต่างๆที่เกี่ยวกับงานก่อสร้าง
    เพื่อเสนอแนะให้คณะกรรมการบริษัท ตระหนักถึงรายการลงทุนที่มีมูลค่าสูง
    ต้องดูแลอย่างใกล้ชิดและโปรงใส่ ซึ่งผลการสอบทานไม่พบสิ่งผิดปกติที่เป็นสาระสำคัญ

8.  คณะกรรมการตรวจสอบได้ดำเนินการประเมินตนเองเป็นประจำทุกปี
    เพื่อให้ทราบถึงขีดความสามารถในการปฏิบัติงาน และความสมบูรณ์ครบถ้วนในหน้าที่
    ที่ได้รับมอบหมายจากคณะกรรมการบริษัท
    นอกจากนี้ได้ประชุมร่วมกับผู้สอบบัญชีของบริษัทฯโดยไม่มีฝ่ายบริหารของบริษัทเข้าร่วมด้วย
    ซึ่งผลเป็นที่น่าพอใจต่อคำเสนอแนะต่างๆ
    โดยคณะกรรมการตรวจสอบได้แจ้งให้กับฝ่ายบริหารรับทราบเพื่อนำไปพิจารณา

9.  เน้นให้บริษัทมีการกำกับดูแลกิจการที่ดีอย่างต่อเนื่อง
    เพื่อสร้างมาตรฐานการทำงานให้อยู่เหนือเกณฑ์ปกติทั่วไป พร้อมกับเสนอแนะให้บริษัทฯ
    มุ่งเน้นการพัฒนาที่ยั่งยืน ด้วยการดำเนินธุรกิจควบคู่ไปกับความรับผิดชอบต่อสังคมของธุรกิจ
    (CSR: Corporate Social Responsibility)

คณะกรรมการตรวจสอบปฏิบัติหน้าที่ได้อย่างครบถ้วน
ในประเด็นเนื้อหาที่เป็นสาระสำคัญตามกฎบัตรคณะกรรมการตรวจสอบและตามบทบาทหน้าที่ที่ได้รับมอบหมายจากคณะกรรมการบริษัททุกประการ
ด้วยความรู้ และความสามารถอย่างเต็มประสิทธิภาพ

อนึ่ง นายชัชชาติ สิทธิพันธุ์ ได้ลาออกจากกรรมการตรวจสอบของบริษัทฯ เมื่อวันที่ 16 มกราคม
2555 และได้รับพระบรมราชโองการโปรดเกล้าฯ เป็นรัฐมนตรีช่วยว่าการกระทรวงคมนาคม
เมื่อวันที่ 18 มกราคม 2555

  ( นายประทีป วงศ์นิรันดร์ )

ประธานคณะกรรมการตรวจสอบ